1Ka Yesu ɔ́kpali katɔ lɛni ɔ́wɔlɔ ni, anwu ku nwuna batɛyane bátɔlɔ mmɔ. Na bávia Kedron Obonka bétédu inɔ egyii kemo kadi. Na Yesu ku nwuna batɛyane béduo kemo kammɔ kemo. 2Na uwi ɔmmɔ kemo ni, kakya ɔkyane Yuda Iskariot ɔgyi likpo lɛmmɔ. Ɔsika mmɔ na Yesu ku nwuna batɛyane bátaayɔ bɔsa bɔsa. 3Anwuɔsu Yuda lɛnɔ útiku Romafuɔ bekpone ku kakpakɔ bagyumanane bani na bakpane benengu ku Ƒarisifuɔ bátala. Bekyuli bamɛni bada lɛlɔ ku ekpola ku lɛsogya ku likpo. 4Na ka Yesu ɔ́ti ala ani ndubo-nwu bɔlɛku ɔsu ni, ɔ́lɛ úbo anumi na úye-ma ɔnini, “Ɔma na bɛɛwia?” 5Amu na bédie kenye banini, “Yesu Nasareni bɔɔwia.” Mmɔ ni, Yesu údie kenye ɔnini, “Bɛɛnu-mi mɛni.” Na kakya ɔkyane Yuda lɛnɔ unye-ma akɔ. 6Na uwi ɔni na Yesu údie kenye ɔnini, “Bɛɛnu-mi mɛni” ni, bédi bésie kama na bébuli. 7Amu na Yesu ɔ́sɔ úye-ma kunyɔdi ɔnini, “Ɔma na bɛɛwia?” Na ama lɛnɔ básɔ bédie kenye banini, “Yesu Nasareni.” 8Amu na Yesu ɔ́su-ma ɔnini, “Lɛ́ɛsu-mii nnii bɛɛnu-mi mɛni.” Na Yesu ɔ́sɔ ɔ́su-ma ɔnini, “Si ami na bɛɛwia bɔdi ni, bɛya na bekyuli bakladi bamɛni batɔlɔ.” 9Na Yesu ɔ́su ɔmɛni kalɛ na ala ani na ɔ́su úbavi ebo ete lɛni uwi ɔni na ɔ́su ɔnii, “Ati, bekyuli bani fui na éte-mi ni, ńtayila bana akɔ ɔdi.” 10Na mmɔ ni, Simon Petro ɔda kewii kadi. Amu na ɔ́ni-ka ɔ́kpa livuo kemo, na ɔ́nwi ɔkpane unengudi kabla ɔblane kɔdianu kɔtu úkulo. Na kabla ɔblane ɔmmɔ baalɔ Malkus. 11Nsu Yesu ɔ́su Petro ɔnini, “Sɔku fula kewii kya livuo kemo! Aakali anii lɛbibo ɔɔfɛɛ ɔni na mina Ɔti úte-mi ɔnii nni ni, naaani-nwu?” 12Ɔmmɔ kama ni, Romafuɔ bekpone ku bana ɔtɔnkune ku Yudafuɔ bagyumanane badi béfie Yesu, na bényimi-nwu. 13Na báka-nwu buti busienku Hana kudɔ. Na Hana ɔmɛni ɔdi Kaiafa ulekudi ɔti. Na Kaiafa ɔmɛni mɔɔbla ɔkpane unengudi kabla na lɛkwa lɛmmɔ kemo. 14Na Kaiafa ndi anwu ɔni násu Yudafuɔ batɔnkune bammɔ ka ɔdia ka ukyuli unwi ukpi na kadi fui lili. 15Simon Petro ku ɔtɛyane ɔbambadi básiaku Yesu kama. Na ɔtɛyane ɔbambadi ɔmmɔ ni, ɔkpane unengudi ɔmmɔ ɔgyi-nwu, anwuɔsu na ɔ́siaku Yesu na bétéduo ɔkpane unengudi ɔmmɔ kaduli. 16Nsu uwi ɔmmɔ ni, Petro anwu ɔsɔ unye kayakun. Amu na ɔtɛyane ɔmmɔ ɔ́sɔ únwini úbo úbatɛmiku ulekubi ɔni nnye ɔba kenye mmɔ, na ɔ́ya na Petro lɛnɔ uduo kaduli kammɔ. 17Mmɔ na ulekubi ɔmmɔ úye Petro ɔnini, “Ɔɔɔdi ɔnana ɔmmɔ batɛyane akɔ unwi na adi?” Amu na Petro údie kenye ɔnini, “Oowo, lɛɛɛdi bana akɔ ɔdi.” 18Ɔfɛni ni, ka kɔyɔ kɔɔda-ma ɔsu ni, kabla bablane bammɔ ku bagyumanane bammɔ básala ogya ɔdi na benye baawaa. Na Petro lɛnɔ ɔ́gyu úsie unye-ma kudɔ mmɔ ɔɔwaa ogya ɔmmɔ. 19Uwi ɔmmɔ ni, ɔkpane unengudi ɔkya uuye Yesu ala taasiku nwuna basiakune ku ala ani na ɔɔtina lɛlɔ. 20Amu na Yesu údie kenye ɔnini, “Lɛ́tina ukyuli biala ala na kadi fui anumi uwi biala kemo. Na ala ani na lɛ́tina mmɔ lɛnɔ ni, Yudafuɔ kɔsakɔ na lɛ́tina-nya na Yudafuɔ kakpakɔ uwi ɔni na bana fui bábasa. Na ńtasu lɛla lɛdi na bɔbɛ kemo. 21Na bi ɔsu na eeye-mi lɛla lɛdi na ɔmɛni lɛlɔ? Ye bekyuli bani nénu-mi. Ama ngyi ala ani na lɛ́su-ma.” 22Ka Yesu ɔ́su-nwu lɛla lɛmɛni ɔ́wɔlɔ ni, bagyumanane bammɔ akɔ unwi úbo-nwu kɔnu ɔtugya na úye Yesu ɔnini, “Ɔkpane Unengudi na eedie kenye lɛni?” 23Amu na Yesu úye-nwu ɔnini, “Si lɛ́su lɛla lɛni naaadia ni, su ukyuli biala na mɛni lɛla lɛmmɔ. Na si ńtasu lɛla likpidi lɛdi bɔdi ni, bi ɔsu na ébo-mi kɔnu ɔtugya?” 24Mmɔ na Hana úti Yesu ɔni na bámua bényimi bada úmene Ɔkpane Unengudi Kaiafa. 25Uwi ɔmmɔ ni, Simon Petro ɔmua unye ogya kudɔ mmɔ ɔɔwaa ogya. Mmɔ na bekyuli bammɔ béye-nwu banini, “Ɔɔɔdi awɔ ndi ɔnana ɔmmɔ kama basiakune akɔ unwi iye?” Mmɔ ni, Petro ɔ́tuala ɔnini, “Oowo, lɛɛɛdi bana akɔ ɔdi!” 26Amu na ɔkpane unengudi nwuna kabla ɔblane ɔdi ɔni na ɔnwani ndi oklofu ɔni kɔtu na Petro ɔ́nwi ɔ́mami ni, úye Petro ɔnini, “Ɔɔɔdi awɔ na lɛ́nu na inɔ egyii kemo mmɔ ka enye-nwu kudɔ iye?” 27Mɛni lɛnɔ ni, Petro ɔ́sɔ ɔtuala ɔnini, “Oowo!” Na mmɔ mmɔ ni, akɔkɔ úte kenye. 28Amu na ɔtanta tutuutu ni, bákpanku Yesu básiku Kaiafa kudɔ mmɔ, na béti-nwu bésienku Romafuɔ aban unengudi kaduli. Nsu Yudafuɔ bammɔ béteduo mmɔ, ɔsika na bana ɔda bubo kenye ni, bátayɔ ka beduo mmɔ na ɔya bana lɛlɔ lise lɛlɔ ka badubo Kukpi Lili Bɔvia Limeyi bɔdi ɔsu. 29Ɔmmɔ ɔsu Pilato ɔ́lɛ úbo-ma kudɔ na ɔba kenye mmɔ, na úye-ma ɔnini, “Likpidi lɛmani na ɔ́bla?” 30Amu na bédie kenye banini, “Si ɔɔɔdi likpidi bonwu lɛdi na ɔ́bla ni, nka bulakpanku-nwu buleboku fula kudɔ.” 31Anwuɔsu Pilato ɔ́su-ma ɔnini, “Amu na amii alati bitiku-nwu na bitátɛku-nwu litemi ɔkɛnku bina ɔda bubo lɛlɔ.” Mmɔ na Yudafuɔ bammɔ bédie kenye banini, “Roma aban útete-bu kufi ka abu alati bɔdu ukyuli kukpi kɔtɔ.” 32Na ala amɛni álɛ lɛni kalɛ na litemi lɛni na Yesu ɔ́su ɔ́siku kukpi kɔni udu na ɔdubo bukpi lɛlɔ ubo ute lɛni sɔsɔ. 33Amu na Pilato únwini útéduo kaduli mmɔ, na ɔ́lɔ Yesu na úye-nwu ɔnini, “Awɔ ndi Yudafuɔ Ɔga?” 34Mmɔ ni, Yesu únwini na úye-nwu ɔnini, “Awɔ ɔlati muuye-mi kenye kamɛni, munuu bekyuli bamba násu-ɔ banii ye-mi nu?” 35Amu na Pilato údie kenye ɔnini, “Aabu anii Yudani na ndi? Awɔ ɔlati fula kadi bekyuli ku bakpane benengu néti-ɔ abakya-mi kɔnu. Bi na ábla?” 36Mmɔ na Yesu ɔ́su-nwu ɔnini, “Mina lɛga bɔdi bútasi kalɔ kamɛni lɛlɔ. Si banii kalɔ kamɛni lɛlɔ lɛga bɔdi na lɛdi ni, nka mina basiakune badubukpo bete-mi kalɛ na neeeduo Yudafuɔ benengu enu kemo. Nsu ni, ɔɔɔdi lɛni na use. Mina lɛga bɔdi lɛ́si kesii bamba.” 37Ka ɔ́su-nwu lɛni ni, Pilato úye-nwu ɔnini, “Anwuɔsu ɔga na adi?” Amu na Yesu ɔ́su-nwu ɔnini, “Awɔ mɔɔsu ka ɔga na ndi. Na ɔmɛni ɔsu geen na báwɔ-mi. Na líbo kalɔ kamɛni lɛlɔ kalɛ na mbedie litemi geen lɛtina. Na ukyuli biala ɔni nkɛnku litemi geen lɛmmɔ ni, uunú lɛla lɛni na mɔɔsu.” 38Mmɔ ni, Pilato úye-nwu ɔnini, “Bi ndi litemi geen?” Mmɔ kani na Pilato ɔ́sɔ únwini úsie keyi na Yudafuɔ bammɔ kudɔ na útásu-ma ɔnini, “Naaanu likpidi lɛni ɔsu na lɛdu ukyuli ɔmɛni kɔtɔ. 39Nsu na bina ɔda bubo bɔni na bibo kenye ni, si údu Kukpi Lili Bɔvia Limeyi bɔdi uwi ni, uwi biala mɔɔnyonu batɔntɛne akɔ unwi. Anwuɔsu ni, bɛɛwia ka lɛnyonu Yudafuɔ Ɔga?” 40Amu na bana fui báva básu banini, “Oowo! Ɔɔɔdi anwu, mmomu Baraba!” Na Baraba ɔmɛni ɔdi bekyuli ɔdune.
Copyright
Learn More
twi_Latn zho_Hant eng_Latn